Алсидес Хиггия

Альсидес Эдгардо ХиггияФутболшының фамилиясы түрліше жазылады: Гиджа, Чиггья. Хиххия, Хиджа т.б (исп. Alcides Edgardo Ghiggia); 22 желтоқсан 1926 жыл, Монтевидео, Уругвай — 16 шілде 2015 жыл, сонда) — уругвайлық футболшы, шабуылшы, 1950 жылғы әлем чемпионы.

 Өмірбаяны 
Кәсіпқой карьерасын 1946 жылы "Суд Америка" клубында бастады. Келесі жылы аргентиналық "Атланта Буэнос-Айрес" клубына ауысты. Тағы да бір жыл ғана ойнап, "Пеньярольға" өтті. "Пеньяроль" сапында жүріп ұлттық құрамаға шақырту алды. 

1953 жылы Италияға, "Рома" клубына ауысты. Римдік клубта ұзақ жылдар ойнап, Италия құрамасы сапында да өнер көрсетті. 1961 жылы "Миланға" ауысқанымен, жасы ұлғайып қалған шабуылшы гол соға алмады, соған қарамастан алғашқы маусымда-ақ Италия чемпионы атанды. 

1962 жылы отанына оралды да, "Данубио" клубында 40-тан асқанша ойнады.

 1950 жылғы әлем біріншілігі 
Хиггия 1950 жылғы әлем чемпионатының қаһарманы атанды. Екінші топтық кезеңнің соңғы ойынында Уругвай құрамасы Бразилиядан 0:1 есебімен ұтылып тұрып екі гол соғып кетті де, әлем чемпионы атанды. Екінші голды 79-минутта Хиггия енгізді. Хиггия гол соққан сәтте 200 мың адамдық "Маракана" стадионы тым-тырыс бола қалған екен. 

Міне, ойынның шарықтау шегі! 79-минут. Радиодан кәнігі комментатор Жоржи Кури қылғына қырылдайды: «Біздің Данило доптан айрылып қалды. Оны Хулио Перес іліп әкетті… Ол алға, Хиггияға тастады! Хиггия оң қапталмен зулап келеді! Бразилияның қақпасына жақындап қалды! Тепті! Гол! Хиггия екінші допты соқты. 2:1! Алда – өкінішке қарай, Уругвай».Фотодеректер мен кинокадрлар мынаны көрсетеді: Хиггия бұл жолы да Бигодені сан соқтырып кеткен. Қақпашы Барбоза тағы да ортадағы Скьяффиноға пас беріледі деп ойласа керек, сәл алға ұмсына бастапты. Қақпаның бергі бұрышы ашық қалғанын көрген Хиггия қиғаштап тұрып өзі тепкен ғой. Соққы әлсіздеу болғанымен, ортаға ойыса бастаған Барбоза жандәрмен қайта ұмтылса да, допқа жете алмаған… Осы қасіретті өз көзімен көрген журналист Жоао Максимо: «Хиггияның голы онсыз да мүлгіген стадионда өлі тыныштық орнатты, – деп еске алады. – Бірақ мұның әсерінің күшті болғаны сондай, осы гол, қарапайым ғана гол әрбір бразилиялықтың өмірін екіге қақ бөлді: голға дейінгі өмір және одан кейінгі өмір». 

(Сәкен Сыбанбайдың "Ала доптың аламаны" кітабынан).

Алсидес Хиггия арада 65 жыл өткен соң, дәл сол датада, 2015 жылы 16 шілдеде 89 жасында өмірден өтті.

 Жетістіктері 

 Уругвай чемпионы (2): 1949, 1951
 Италия чемпионы (1): 1961/62
 Жәрмеңкелер кубогы (1): 1960/61
 Әлем чемпионы (1): 1950

 Дереккөздер 

 Сілтемелер 

Санат:Монтевидеода қайтыс болғандар
Санат:22 желтоқсанда туғандар
Санат:16 шілдеде қайтыс болғандар
Санат:Уругвай футболшылары
Санат:Уругвай футбол жаттықтырушылары
Санат:Пеньяроль ФК жаттықтырушылары
Санат:Италия футболшылары
Санат:Пеньяроль ФК ойыншылары
Санат:Рома ФК ойыншылары
Санат:Милан ФК ойыншылары
Санат:Футболдан әлем чемпиондары
Санат:Уругвай Ұлттық футбол құрамасының ойыншылары
Санат:Данубио ФК ойыншылары